Poppie-saak: Juffrou raak emosioneel in getuiebankKobus Koekemoer in die hof. Foto: Phillip Bruwer Esna Schumann, ŉ onderwyseres en bestuurder van die Huppelkind-dagsorgsentrum op Orania in die Noord-Kaap, het Maandagmiddag emosioneel geraak toe sy oor beserings aan Poppie Koekemoer (3) se voorkop getuig het. Schumann was een van die nagenoeg 30 getuies wat die staat beplan om te roep in die verhoor wat vir twee weke lank op die hofrol by die Pretoria-hooggeregshof geplaas is. Poppie se ma en stiefpa, Louisa (46) en Kobus Koekemoer (44), se verhoor het Maandag in die hof begin. Die egpaar staan tereg op ŉ aanklag van moord, twee aanklagte van aanranding met die doel om ernstig te beseer en ŉ aanklag van kindermishandeling. Van dié aanklagte hou ook verband met die beweerde aanranding van ŉ vyfjarige seuntjie en 15-jarige meisie tussen September 2015 en Oktober 2016. Die egpaar het vroeër die dag skuld ontken op al die aanklagte teen hulle. Schumann het verwys na ŉ voorval in Junie 2016 toe Poppie een Maandag by die dagsorgsentrum opgedaag het met ŉ “geweldige” knop aan haar voorkop en ŉ blou ogie. “Louisa het vir my gesê sy het poppie se kop teen die bakkie se kap gestamp toe sy haar uit die bakkie gelaai het. Ek het haar nie geglo nie. Sy het nie direk vir my gekyk nie. Sy was baie haastig gewees en die blou kol het nie gelyk soos iets wat pas gebeur het nie,” het Schumann getuig. Schumann het gesê sy het ŉ foto van Poppie se beserings geneem. Dié foto is Maandag aan die hof gewys en as ŉ bewysstuk ingedien. In die foto kyk Poppie op en na die kamera. Schumann het destyds ook die foto aan Heidi Smit, ŉ berader van die Orania Maatskaplike Raad (OMR), gestuur. Die OMR het in April 2016 opdrag gegee dat die gesin gemonitor en die kinders onder meer weekliks deur ŉ geneesheer ondersoek word nadat bure bewerings van “oordadige geweld” gemaak het. Poppie van der Merwe. “Ek het later die oggend toe Louisa weg is vir Poppie gevra wat gebeur het. Sy het my met daai selfde gesiggie aangekyk as hoe sy daar op die foto staan en gesê haar ma het haar met ŉ vuis geslaan,” het Schumann emosioneel gesê. “Dit was nog voor al haar hare afgeskeer was. Haar hare was tot op die kopvel afgeskeer soos wat ŉ mens met seuns sou doen as hulle luise het, maar ek weet sy het nie luise gehad nie.” Schumann het getuig sy het Poppie gereeld “van kop tot tone” deursoek vir enige tekens van blou kolle en sy het nooit luise opgemerk nie. Sy het gesê sedert sy in April 2015 by die dagsorgsentrum begin werk en met Poppie te doen gekry het, is die beserings wat uitgestaan het die hou aan haar kop, haar been wat gebreek was en blou kolle aan die bopunt van Poppie se ore “wat lyk soos knypmerke”. Sy sê sy het in die tydperk ander skraapmerkies en kneusplekke opgemerk, maar dit was nie iets waaroor hulle onrustig was nie. “Sy was ŉ bedrywige dogtertjie gewees en kinders kry mos maar skrapies.” Oor Poppie se been wat gebreek was, het Louisa aan haar gesê Poppie het by ŉ trap afgeval. “Ek het haar daai tyd gevra wat met haar been gebeur het en sy het gesê: ‘Hulle het my seergemaak,’” het Schumann gesê. Die beskuldigdes hou egter vol Poppie se been het gebreek toe sy by ŉ trappie by ŉ winkel afgeval het. Hulle het aan Schumann en Smit gesê Poppie en haar boetie het blou kolle en kneusplekke opgedoen omdat hulle mekaar “afknou”. Smit het vroeër die dag getuig dat Louisa in 2014 van Westonaria aan die Wes-Rand na Orania gevlug het nadat haar vorige lewensmaat haar glo aangerand het. Die OMR en die gemeenskap het haar en haar kinders finansieel en met kospakkies bygestaan totdat sy weer op haar voete kon kom. Finansiële bystand is gestaak toe Louisa ŉ werk, onderhoudgeld en pensioengeld uit haar vorige verhouding ontvang het. Kobus het later in Orania ingetrek en vir Louisa daar ontmoet. Hulle het in September 2015 saam ingetrek en is op 14 November 2015 getroud. Louisa Koekemoer in die hof. Foto: Phillip Bruwer Nadat die OMR die kinders begin monitor het, het Smit glo gereeld ŉ maatskaplike organisasie buite Orania en die streek se maatskaplike werker in Hopetown van die situasie ingelig, aangesien Orania nie ŉ polisiestasie of die nodige regte het om kinders uit sorg te verwyder nie. Volgens Smit het die plaaslike departement van maatskaplike ontwikkeling, in Hopetown, nooit by hulle uitgekom voordat die Koekemoer-egpaar aan die einde van September “oornag” uit Orania na ŉ kleinhoewe in Mamogaleskraal naby Brits in Noordwes verhuis het nie. Adv. Adrian Nell, Louisa se regsverteenwoordiger, het tydens kruisondervraging aan Schumann gestel dat daar nêrens in die hele Noord-Kaap ŉ klag oor die mishandeling by die polisie ingedien is nie. Hy het gesê die streek se maatskaplike werker sal ook getuig dat sy nie van die beweerde mishandeling ingelig is nie en het eers daarvan in die media gelees. “Die eerste keer wat die polisie hierby betrokke geraak het, was toe die Brits-polisie dit begin ondersoek het ná Poppie se dood,” het Nell gesê. Maroela Media het laat in Oktober 2016 die nuus gebreek van Poppie se tragiese dood, wat skokgolwe deur die land gestuur het. Die Koekemoer-egpaar het toe reeds na Mamogaleskraal verhuis. Poppie is op 25 Oktober 2016 na ŉ hospitaal in Brits gehaas en kort daarna dood verklaar. Kobus is kort daarna vir Poppie se moord in hegtenis geneem. Die patoloog het tydens Koekemoer se borgtogaansoek in November in die Brits-landdroshof getuig die hoofoorsaak van Poppie se dood was ŉ harde hou teen haar kop. Die patoloog het verder bevind Poppie het ronde kneusplekke aan albei hande, voorarms en voete gehad en albei oorskulpe was gekneus, “wat dui op oormatige aanranding van die kind”. Die patoloog het ook aangedui daar was bloed aan die onderkant van Poppie se skedel en bloeding aan die linkerkant van haar brein. Louisa is op 15 Desember in hegtenis geneem. Albei beskuldigdes is sedertdien in aanhouding nadat hulle borgtog geweier is. Die verhoor duur Dinsdag voort. Lees die vorige berigte oor Poppie van der Merwe op Maroela Media.